Opgeterte koeke aanbeveel
15 Julie 2004
Sarah Theron en Heidi Edeling het geen bekendstelling nodig nie. Die belofte van 'n kabaret waarin dié twee ervare sangeresse kragte saamsnoer, het my regop laat sit.
Die kabaret Roomkoeke speel by die twintigjarige reünie van die Bloedrivier Hoërskool af. Die twee meisies tel onder die skool se minder gewilde leerlinge. Toe hulle in twee punkerige outfits uit die jare tagtig by die geleentheid opdaag, is die vet in die vuur.
Die stem van die hoofseun van weleer, Dewald de Beer, word oordeelkundig gebruik om momentum aan die storie te gee. Grepe uit die groep se matriekjaar word by wyse van dialoog en liedjies uitgebeeld. Alles stuur op die onvermydelike hoogtepunt af: hul aanbieding van die kabaret Roomkoeke vir hulle mede-oudmatrikulante.
Theron en Edeling vorm 'n gedugte span. Hul sang en toneelspel dra 'n stempel van professionaliteit. Die oorgange tussen dialoog en musiek is vaardig geskryf, terwyl die humor uit die boonste rakke is. Met die slotliedjie "Purple Rain" stel die twee die volle spektrum van hulle talente ten toon. Die resultaat is indrukwekkend!
Roomkoeke word opgetert tot 'n heerlike stukkie feesvermaak. Die enkele vaal kolle is te wyte aan liedjiekeuses. Sterker regie kon dalk ook gehelp het, maar die informele styl van die twee skatjies werk lekker.
Roomkoeke is 'n hoogs vermaaklike produksie wat menige feesganger se Volksblad-fees sal opkikker. Dit word sterk aanbeveel.